CELEX: 32019D0984
Language: fi
Date: 2019-06-05 00:00:00
Title: Euroopan parlamentin ja neuvoston päätös (EU) 2019/984, annettu 5 päivänä kesäkuuta 2019, neuvoston direktiivin 96/53/EY muuttamisesta siltä osin kuin on kyse aerodynamiikaltaan, energiatehokkuudeltaan ja turvallisuudeltaan parannettujen ohjaamojen enimmäispituutta koskevien erityissääntöjen täytäntöönpanon määräajasta

20.6.2019   
               
               
                  FI
               
               
                  Euroopan unionin virallinen lehti
               
               
                  L 164/30
               
            
         EUROOPAN PARLAMENTIN JA NEUVOSTON PÄÄTÖS (EU) 2019/984,
         annettu 5 päivänä kesäkuuta 2019,
         neuvoston direktiivin 96/53/EY muuttamisesta siltä osin kuin on kyse aerodynamiikaltaan, energiatehokkuudeltaan ja turvallisuudeltaan parannettujen ohjaamojen enimmäispituutta koskevien erityissääntöjen täytäntöönpanon määräajasta
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottavat huomioon Euroopan talous- ja sosiaalikomitean lausunnon (1),
         ovat kuulleet alueiden komiteaa,
         noudattavat tavallista lainsäätämisjärjestystä (2),
         sekä katsovat seuraavaa:
         
                     (1)
                  
                  
                     Neuvoston direktiiviä 96/53/EY (3) muutettiin Euroopan parlamentin ja neuvoston direktiivillä (EU) 2015/719 (4) tarkoituksena vähentää energiankulutusta ja kasvihuonekaasupäästöjä, mukauttaa lainsäädäntö tekniikan kehitykseen ja markkinoiden muuttuviin tarpeisiin ja helpottaa intermodaalikuljetusta.
                  
               
                     (2)
                  
                  
                     Moottoriajoneuvojen ohjaamoiden parannettu aerodynamiikka toisi ajoneuvojen energiatehokkuuteen merkittäviä parannuksia. Tätä parannusta ei kuitenkaan voitu tehdä direktiivissä 96/53/EY säädettyjen enimmäispituusrajoitusten perusteella vähentämättä ajoneuvon kuljetuskapasiteettia. Siksi direktiivillä (EU) 2015/719 otettiin käyttöön poikkeus enimmäispituusrajoituksista.
                  
               
                     (3)
                  
                  
                     Direktiivillä (EU) 2015/719 käyttöön otettua poikkeusta enimmäispituusrajoituksista on määrä soveltaa päivästä, joka on kolmen vuoden kuluttua päivästä, jona tyyppihyväksyntää koskeviin teknisiin vaatimuksiin tehdyt tarpeelliset muutokset on saatettu osaksi kansallista lainsäädäntöä tai jona niitä on alettu soveltaa.
                  
               
                     (4)
                  
                  
                     Jotta voitaisiin mahdollisimman pian konkretisoida parannukset, joita aerodynaamiset ohjaamot tuovat raskaiden tavarankuljetusajoneuvojen energiatehokkuudelle, kuljettajien kannalta paremmalle näkyvyydelle, muiden tienkäyttäjien turvallisuudelle sekä kuljettajien turvallisuudelle ja työskentelymukavuudelle, on tarpeen varmistaa, että tällaiset aerodynaamiset ohjaamot voidaan ottaa käyttöön ilman tarpeetonta viivästystä heti, kun tarvittavat tyyppihyväksyntää koskevat vaatimukset on otettu käyttöön.
                  
               
                     (5)
                  
                  
                     Liikenteen ala ja laitevalmistajat tarvitsevat riittävästi aikaa uusien palvelujen ja tuotteiden kehittämiseen. Jotta ohjaamojen joustavammista suunnittelusäännöistä voidaan hyötyä, komission on tärkeää varmistaa, että tarvittavat tekniset määräykset voidaan hyväksyä mahdollisimman pian ohjaamojen uuden sukupolven markkinoille saamiseksi joustavasti ja nopeasti. Lisäksi komission ja jäsenvaltioiden olisi tehtäviensä mukaisesti toteutettava Euroopan parlamentin ja neuvoston direktiivillä 2007/46/EY (5) perustetussa moottoriajoneuvoja käsittelevässä teknisessä komiteassa kaikki toimet varmistaakseen, että lausunto annetaan nopeasti. Jos komission määrittelemät toimet eivät ole kyseisen komitean lausunnon mukaisia tai jos lausuntoa ei anneta, komissio toimii viipymättä neuvoston päätöksen 1999/468/EY (6) 5 a artiklan 4 kohdan mukaisesti.
                  
               
                     (6)
                  
                  
                     Direktiivi 96/53/EY olisi sen vuoksi muutettava,
                  
               OVAT HYVÄKSYNEET TÄMÄN PÄÄTÖKSEN:
         
            1 artikla
            Muutetaan direktiivin 96/53/EY 9 a artikla seuraavasti:
            
                        1)
                     
                     
                        Korvataan 2 kohdan toinen alakohta d alakohdan jälkeen seuraavasti:
                        ”Tätä varten komissio toteuttaa direktiivin 2007/46/EY puitteissa tarvittavat toimenpiteet säätääkseen tämän artiklan 1 kohdassa tarkoitettujen ajoneuvojen tai ajoneuvoyhdistelmien tyyppihyväksynnästä viimeistään 1 päivänä marraskuuta 2019.”
                     
                  
                        2)
                     
                     
                        Korvataan 3 kohta seuraavasti:
                        
                           ”3.   Edellä olevaa 1 kohtaa sovelletaan 1 päivästä syyskuuta 2020.”
                        
                     
                  
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 5 päivänä kesäkuuta 2019.
            
               
                  Euroopan parlamentin puolesta
               
               
                  Puhemies
               
               A. TAJANI
            
            
               
                  Neuvoston puolesta
               
               
                  Puheenjohtaja
               
               G. CIAMBA
            
         
         
            (1)  EUVL C 62, 15.2.2019, s. 286.
         
            (2)  Euroopan parlamentin kanta, vahvistettu 26. maaliskuuta 2019 (ei vielä julkaistu virallisessa lehdessä), ja neuvoston päätös, tehty 22. toukokuuta 2019.
         
            (3)  Neuvoston direktiivi 96/53/EY, annettu 25 päivänä heinäkuuta 1996, tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista (EYVL L 235, 17.9.1996, s. 59).
         
            (4)  Euroopan parlamentin ja neuvoston direktiivi (EU) 2015/719, annettu 29 päivänä huhtikuuta 2015, tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY muuttamisesta (EUVL L 115, 6.5.2015, s. 1).
         
            (5)  Euroopan parlamentin ja neuvoston direktiivi 2007/46/EY, annettu 5 päivänä syyskuuta 2007, puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (Puitedirektiivi) (EUVL L 263, 9.10.2007, s. 1).
         
            (6)  Neuvoston päätös 1999/468/EY, tehty 28 päivänä kesäkuuta 1999, menettelystä komissiolle siirrettyä täytäntöönpanovaltaa käytettäessä (EYVL L 184, 17.7.1999, s. 23).